CELEX: 62009CN0524
Language: da
Date: 2009-11-12 00:00:00
Title: Sag C-524/09: Anmodning om præjudiciel afgørelse indgivet af tribunal administratif de Paris (Frankrig) den 12. november 2009 — Ville de Lyon mod Caisse des dépots et consignations

13.2.2010   
            
            
               DA
            
            
               Den Europæiske Unions Tidende
            
            
               C 37/29
            
         Anmodning om præjudiciel afgørelse indgivet af tribunal administratif de Paris (Frankrig) den 12. november 2009 — Ville de Lyon mod Caisse des dépots et consignations
   (Sag C-524/09)
   2010/C 37/36
   Processprog: fransk
   
      Den forelæggende ret
   
   Tribunal administratif de Paris (Frankrig)
   
      Parter i hovedsagen
   
   
      Sagsøger: Ville de Lyon
   
      Sagsøgt: Caisse des dépots et consignations
   
      Præjudicielle spørgsmål
   
   
               1)
            
            
               Henhører udleveringen eller afslag på udleveringen af oplysninger som fastsat i punkt 12 i bilag XVI til forordning (EF) nr. 2216/2004 af 21. december 2004 (1) alene under den centrale administrator, eller henhører denne beføjelse også under administratoren af det nationale register?
            
         
               2)
            
            
               Hvis administratoren af det nationale register anses at være kompetent, skal disse oplysninger da anses for at være oplysninger om emissioner til miljøet som omhandlet i artikel 4 i direktiv 2003/4/EF af 28. januar 2003 (2), i forhold til hvilke indsigelsen om »beskyttelsen af forretnings- og fabrikshemmeligheder« ikke kan rejses, eller er udleveringen af disse oplysninger reguleret af særlige regler om fortrolighed?
            
         
               3)
            
            
               Hvis særlige regler om fortrolighed anses at finde anvendelse, kan disse oplysninger da ikke udleveres før udløbet af en frist på fem år, eller vedrører denne frist da den femårige periode for tildeling af kvoter i henhold til direktiv 2003/87/EF af 13. oktober 2003 (3)?
            
         
               4)
            
            
               Hvis denne frist på fem år anses at finde anvendelse, gør artikel 10 i forordning nr. 2216/2004 af 21. december 2004 det da muligt at fravige denne frist, og kan der da med hjemmel i denne bestemmelse gives en lokal myndighed, som med henblik på at forhandle en aftale om tildelingen af den offentlige fjernvarmeforsyningsopgave ønsker udlevering af disse oplysninger, afslag på at fravige denne frist?
            
         
      (1)  Kommissionens forordning (EF) nr. 2216/2004 af 21.12.2004 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådets beslutning 280/2004/EF (EUT L 386, s. 1).
   
      (2)  Europa-Parlamentets og Rådets direktiv 2003/4/EF af 28.1.2003 om offentlig adgang til miljøoplysninger og om ophævelse af Rådets direktiv 90/313/EØF (EUT L 41, s. 26).
   
      (3)  Europa-Parlamentets og Rådets direktiv 2003/87/EF af 13.10.2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275, s. 32).